Защо sms-ите на кирилица не са като тези на латиница
На вниманието на КЗП! Отворих сайта на КЗП, прилагам снимка като доказателство. И разгледах скрипта. Знам, шокирани сте. Но владея такива тайни сили, нали съм електронен джедай, мога да разглеждам скрипта на сайтове. И видях страшен проблем. Сайтът е писан на латиница. Представяте ли си? Сайтът на най-патрЕотична институция в България, на институцията, която пази обикновения български патриот от мръсните лапи на чуждоземните изедници, на институцията, която се бори за чистота на езика, е писан на латиница! Това не може да продължава така! Това е подигравка с всичко най-свято. Това е предателство към обикновения, отруден, но горд, българин. Това е изоставяне на изконните традиции на българщината. Народът, който е оцелял 500 години като тайно е писал на кирилица, сега трябва да търпи този позор - сайтът на важна българска административна единица да е писан на латиница! Позор за КЗП и нейния шеф! Това са предатели на изконните български традиции, всичко да се пише на кирилица!Затова стартирам нова кампания: "Бъди патрЕот, програмирай на кирилски асемблер! За ИмКо 2!"Щеше да е смешно, ако не беше тъжно. За пореден път ставаме свидетели как объркани политици, търсещи каузи и изяви, започват да правят и говорят глупости, само защото нямат и грам идея каква полезна работа да свършат. И как журналисти тичат и им повтарят думите, без да се опитат да разберат дали казусът е смислен, или е тотална смешка.Драмата около смс-ите на кирилица е толкова измислена, колкото и заговорът на илюминатите за ръсене на кемтрейлс. Ето едно ненаучно описание (за да го разберат и политиците) какво се случва с тези смс-и:Представете си, че като изпращате смс, все едно изпращате колет. Кашон с размер метър на метър на метър. Всеки път. Независимо дали пишете само „zdr", или „Hej, kak si? Kakvo pravish? Lipsvash mi. Da se vidim! :)" Всеки път изпращате по един такъв кашон. И идва един здравеняк, куриер, който вдига кашона и го отнася. Кашонът е разделен на 160 кутийки. Малки кутийки, по една за всеки един символ. Всеки път изпращате по един такъв кашон, независимо дали всички кутийки са напълнени или само няколко са заети, а другите са празни. Кашонът поема само латиница. Сори, това е положението, трябва да приемем, че светът прави откритията си на латиница. И съвсем, ама съвсем не се интересува, че в „земя, като една човешка длан", някакви хора тропат с крак и настояват гравитацията да е на кирилица.Та, да се върнем на примера. Ако все пак човек иска да използва друга азбука, той си инсталира допълнителен софтуер. Това важи както за кирилицата, така и за арабски, китайски, финикийски, индиански, и всички други азбуки, които не са латиница. И които не са били в първоначалното изобретение. Софтуерът слага тази втора, допълнителна, азбука на телефона или друго мобилно устройство. Допълнителна! Нали е ясно? Т.е. вече всичко трябва да е двойно, за да има място и за двете азбуки. Телефонът няма идея на коя искате да пишете, няма идея колко искате да пишете, няма идея какво мислите и чувствате. Има само идея, че за да се използват и двете азбуки за смс-и, трябва да има двойно по-големи кутийки в кашона. За да побират и двете азбуки.Повтарям - телефонът си няма идея коя искате да ползвате и се подготвя за всички възможности. Тъй като кашонът продължава да си е със същите размери - метър на метър на метър, а кутийките са два пъти по-големи, то логично има място за два пъти по-малко на брой кутийки. И вие можете да натъпчете два пъти по-малко символи в кашона. Т.е. този софтуер, който ви инсталира кирилицата, променя кашона отвътре. Променя организацията му. И вие си пишете смс-а, идва същият куриер, взима кашона и го отнася.Това е положението, това е технологията. Няма патрЕотизъм, няма политически глупости, няма лично отношение към Гордия Българин. Има технология.Между другото, в примера мобилните оператори са куриера, който просто идва, вдига подготвения кашон и го отнася. Куриерът няма и грам идея какво има в кашона, на колко кутийки е разделен, какво сте сложили вътре и т.н. И да, когато искате да пратите три кашона, ще дойдат трима куриери. Просто е. Технология. Няма заговор срещу кирилицата, няма опит на империалистите и илюминатите да ни затрият, няма теория за конспирацията. Има технология. Измислена на английски, защото там уважават технологиите. А тук държавната администрация проверява защо кирилицата е дискриминирана. Два свята, единият е тъп.Да се върнем и към сайта на КЗП. Естествено, че ще е писан на съответния език за програмиране. И че командите ще са на латиница. Така е измислен, това е технологията. И ние можем да измислим нещо, ако не си губим времето с глупости. Аман от невежи политици!(Само за информация. Ръководството на КЗП е избрано от току-що разпуснатия парламент, идва от редиците на Реформаторите и е внесено с предложение на Лукарски. Радвам се, когато политици на думи се правят на десни и модерни, а на действия са патрЕоти и в главите им кънтят залповете на Аврора.)*Любомир Аламанов e ПР-специалист с дългогодишен опит в предоставянето на консултантски услуги и изграждане на комуникационни стратегии. Аламанов е и магистър по информатика от Факултет по математика и информатика на Софийския университет.